Færre levende fisk og flere der er skambidt er resultatet af en gruppe glubske sæler.

Sæler, der skambider fiskene og bider hul på fiskeruserne, er et stigende problem for flere nordjyske fiskere, skriver Nordjyske.dk Det oplever de hos Danmarks Fiskeriforening, hvor både fiskere fra Hirtshals og Strandby har kontaktet dem om problemstillingen. Fisker Niels Tvilling fra Standby har i flere år fisket nær Hirtshals. Han oplever, at problemet med sælerne er blevet værre. - Der er mindre fisk end for bare ét år siden, siger han til Fiskeri Tidende. Få år tilbage oplevede han ingen skambidte torsk, men i dag er der op imod en kasse på hver tur.